Déja vu

Tuppa schnorra dad Arno Camenisch

Bun. Vargadas las formalitads. Er l'onn nov na vulain betg emblidar las festivitads maiestusas gist celebradas e dar in curt sguard enavos:
Ils surrirs splendurants, ils givels emoziunals da legria, las larmas da commoziun - la battaglia da pacs è definitivamain stada il punct culminant da la festa da l'amur sper il fatg che la tschaina da fondue schinuà, magari il burghigno n'è er betg stada mala. las damas da bellezza en grondezza propria sin il chartun a l'entrada dal manor che è sa pusada dretg e sanester dal Son Niclà mo en slips (u strings, sco i vegn stediamain purtà ozendi) cotschens cun in pau vatta da las varts ed enturn il portasain e per far tut in zichel pli gnoc cun ina chapitscha cotschna da misarocla, avevan gia fin settember regurdà ed admonì il pievel che la festa da la charezza vicendaivla stettia davant porta. Regalar vul dir charezzar e gist tenor quantitad da charezza è il regal daventà pli pompus. Magari è la nauscha conscienza che ha er anc procurà per sia part ed uschia n'avess ins betg savì avair megliers famigliars. Tals che charezzan e regalan tge ch'il cor desiderescha. l'um saja in portg segund in schlagher tudestg ed uschia e, senza nauscha conscienza, il dumber da las visitas en ierts esters proporziunals tar la valita da l'anè cun diamants da 3 aut x carats. La raschun per talas investiziuns sa matai be l'um (quest portg). Vaira charezza na duess ins gea betg perscrutar e per esser sincer n'interessescha quai er nagin. Charezza è, sco mintga uffant sa, destin. Tge ch'è propi relevant è che l'anè saja pli bel e pli chars che quel da la vischina. Sin il pli è lezza la raschun per in tal regal embellì cun crappa si da l'Africa dal sid, quai sa dentant be l'um (puspè), quest portg. gist uschia. dentant daditg passà. Na lain betg perder temp vid lappalias.
Igl è la fin finala schaner. Innocent sco in novnaschì suenter tantas prusas uraziuns e litanias per baselgias enturn stoi gea dar. in onn miraculus. Il 2004. Ferventamain èn propiests vegnids fatgs. Gia schon sco tar l'anniversari da Nossegner e Son Silvester vegnì bavrentà cun immensas quantitads da liquids narcotics ed uschia è scadina empermischun - en emprima lingia vers sa sez (pli tard la notg purtond egliers da biera vers l'autra schlattaina; en ils blers cas) - creschids ad absurdum: Viadis enturn il mund, vacanzas romanticas en chasas da tschigulatta, anc in meglier regal sin Nadal 2004, tegnair il quint dal handy sut in maximum da 150 francs, schubregiar abitaziuns trais giadas l'emna, betg guardar pli tant suenter rassas, scriver regularmain ad augs ed ondas perquai ch'els èn grondius ... tut vegn meglier, ins sto be laschar schabegiar, sco er il detaglià oroscop en la "schweizer illustrierte" garantescha. In sentiment da ventira! Comme il faut! Avend bittà las ultimas bunamauns da Bumaun ord spir beadadad da fanestra or flancheschan las medemas duas bellezzas en grondezza propria sin il chartun a l'entrada dal manor la lieur da Pasca. Questa giada na mussond main pel. I ma para sco sch'jau avess gia vis quai ina giada. Déja vu?